CELEX: 32021D1072
Language: el
Date: 2021-06-28 00:00:00
Title: Απόφαση (ΕΕ) 2021/1072 του Συμβουλίου της 28ης Ιουνίου 2021 σχετικά με προσωρινή παρέκκλιση από την απόφαση 2013/471/ΕΕ περί της παροχής ημερήσιας αποζημιώσεως και της επιστροφής των ταξιδιωτικών εξόδων στα μέλη της Ευρωπαϊκής Οικονομικής και Κοινωνικής Επιτροπής, καθώς και στα αναπληρωματικά μέλη, λόγω των ταξιδιωτικών δυσχερειών που προκαλεί η πανδημία COVID-19 στην Ένωση

30.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 230/30
               
            
         ΑΠΟΦΑΣΗ (ΕΕ) 2021/1072 ΤΟΥ ΣΥΜΒΟΥΛΙΟΥ
         της 28ης Ιουνίου 2021
         σχετικά με προσωρινή παρέκκλιση από την απόφαση 2013/471/ΕΕ περί της παροχής ημερήσιας αποζημιώσεως και της επιστροφής των ταξιδιωτικών εξόδων στα μέλη της Ευρωπαϊκής Οικονομικής και Κοινωνικής Επιτροπής, καθώς και στα αναπληρωματικά μέλη, λόγω των ταξιδιωτικών δυσχερειών που προκαλεί η πανδημία COVID-19 στην Ένωση
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 301 τρίτο εδάφιο,
         Εκτιμώντας τα ακόλουθα:
         
                     (1)
                  
                  
                     Αμέσως μετά την έξαρση της πανδημίας COVID-19, λόγω των έκτακτων μέτρων πρόληψης και περιορισμού που έλαβαν τα κράτη μέλη, όπως καραντίνα, εφαρμογή πολιτικών τηλεργασίας, καθώς και περιορισμοί ή απαγορεύσεις μετακινήσεων και ταξιδίων, κατέστη αδύνατο ή πολύ δύσκολο για τα μέλη της Ευρωπαϊκής Οικονομικής και Κοινωνικής Επιτροπής («ΕΟΚΕ»), καθώς και για τα αναπληρωματικά μέλη (από κοινού: «δικαιούχοι»), να ταξιδεύουν για να παρίστανται διά ζώσης σε συνεδριάσεις της ΕΟΚΕ.
                  
               
                     (2)
                  
                  
                     Λόγω των εν λόγω εξαιρετικών περιστάσεων, και προκειμένου να εξασφαλιστεί ότι η ΕΟΚΕ μπορεί να ασκεί τις δραστηριότητές της ανά πάσα στιγμή με κατάλληλο και βιώσιμο τρόπο, ώστε να διασφαλίζεται η θεσμική συνέχεια, είναι αναγκαίο να προβλεφθεί προσωρινή παρέκκλιση από τα άρθρα 2, 3 και 4 της απόφασης 2013/471/ΕΕ του Συμβουλίου (1) περί της παροχής ημερήσιας αποζημιώσεως και της επιστροφής των ταξιδιωτικών εξόδων στους δικαιούχους. Η παρέκκλιση αυτή θα πρέπει να ισχύσει μόνο για την περίοδο των συνεχιζόμενων ταξιδιωτικών δυσχερειών ή υγειονομικών περιορισμών όσον αφορά τις διά ζώσης συνεδριάσεις λόγω της πανδημίας COVID-19 στην Ένωση.
                  
               
                     (3)
                  
                  
                     Οι πραγματικές διοικητικές δαπάνες με τις οποίες επιβαρύνεται ένας δικαιούχος που παρίσταται σε συνεδρίαση εξ αποστάσεως με ηλεκτρονικά μέσα είναι χαμηλότερες από το ποσοστό της ημερήσιας αποζημίωσης που ισχύει επί του παρόντος για τη συμμετοχή σε διά ζώσης συνεδριάσεις, ενώ ο χρόνος που αφιερώνει ένας δικαιούχος παραμένει ο ίδιος. Ως εκ τούτου, είναι σκόπιμο να προσαρμοστεί αναλόγως η ημερήσια αποζημίωση που καταβάλλεται στους δικαιούχους οι οποίοι παρίστανται εξ αποστάσεως με ηλεκτρονικά μέσα στις συνεδριάσεις.
                  
               
                     (4)
                  
                  
                     Εφόσον το κρίνει σκόπιμο, η ΕΟΚΕ θα πρέπει να ορίσει λεπτομερείς κανόνες σχετικά με τη χορήγηση της ημερήσιας αποζημίωσης για την εξ αποστάσεως συμμετοχή. Οι εν λόγω κανόνες θα πρέπει ειδικότερα να προσδιορίζουν τις περιπτώσεις στις οποίες οι ταξιδιωτικές δυσχέρειες που συνδέονται με την COVID-19 ή τα συναφή περιοριστικά μέτρα διακυβεύουν τη δυνατότητα διοργάνωσης συνεδριάσεων ή διά ζώσης συμμετοχής σε αυτές.
                  
               
                     (5)
                  
                  
                     Η ΕΟΚΕ θα πρέπει να υποβάλλει στο Συμβούλιο τακτικές εκθέσεις σχετικά με την εφαρμογή της παρούσας απόφασης, ώστε το Συμβούλιο να είναι σε θέση να αξιολογεί τον αντίκτυπό της και τη συνεχιζόμενη ύπαρξη των συνθηκών που δικαιολογούν την παρέκκλιση. Με βάση τις εκθέσεις αυτές, το Συμβούλιο θα πρέπει να εξετάσει τη θέσπιση κατάλληλων μέτρων, ειδικότερα στο πλαίσιο μελλοντικής συνολικής αναθεώρησης της απόφασης 2013/471/ΕΕ, τα οποία θα πρέπει να ληφθούν πριν από τη λήξη της τρέχουσας θητείας της ΕΟΚΕ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Κατά παρέκκλιση από τα άρθρα 2, 3 και 4 της απόφασης 2013/471/ΕΕ, εφόσον τα περιοριστικά μέτρα που σχετίζονται με την COVID-19 διακυβεύουν τη δυνατότητα διοργάνωσης συνεδρίασης ή διά ζώσης συμμετοχής σε αυτήν, οι δικαιούχοι που παρίστανται στη συνεδρίαση εξ αποστάσεως με ηλεκτρονικά μέσα δικαιούνται μόνο ημερήσια αποζημίωση που ορίζεται σε 145 EUR.
         
         
            Άρθρο 2
            Η ΕΟΚΕ εγκρίνει λεπτομερείς διατάξεις για την εφαρμογή του άρθρου 1 έως τις 2 Σεπτεμβρίου 2021.
         
         
            Άρθρο 3
            Το αργότερο έως τις 2 Ιανουαρίου 2022 και στη συνέχεια κάθε έξι μήνες, η ΕΟΚΕ υποβάλλει στο Συμβούλιο έκθεση αξιολόγησης σχετικά με την εφαρμογή της παρούσας απόφασης, και ιδίως σχετικά με τις δημοσιονομικές επιπτώσεις της, καθώς και σχετικά με τη συνεχιζόμενη ύπαρξη ταξιδιωτικών δυσχερειών που συνδέονται με την COVID-19 ή συναφών περιοριστικών μέτρων που διακυβεύουν τη δυνατότητα διοργάνωσης συνεδριάσεων ή διά ζώσης συμμετοχής σε αυτές.
         
         
            Άρθρο 4
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Λουξεμβούργο, 28 Ιουνίου 2021.
            
               
                  Για το Συμβούλιο
               
               
                  Η Πρόεδρος
               
               M. do C. ANTUNES
            
         
         
            (1)  Απόφαση 2013/471/ΕΕ του Συμβουλίου, της 23ης Σεπτεμβρίου 2013, περί της παροχής ημερήσιας αποζημιώσεως και της επιστροφής των ταξιδιωτικών εξόδων στα μέλη της Ευρωπαϊκής Οικονομικής και Κοινωνικής Επιτροπής καθώς και στα αναπληρωματικά μέλη (ΕΕ L 253 της 25.9.2013, σ. 22).